איתן מור-יוסף

איתן שמעון מור-יוסף (נולד בשנת 1963) הוא איש חינוך ישראלי, מזכ"ל תנועת בני עקיבא בשנים 2003 – 2006, מנהל בתי ספר וחבר המועצה המקומית קצרין בין השנים 2008 ו-2013.

ביוגרפיה
נולד בירושלים וגדל בשכונת קטמון, במשפחה בת ארבעה ילדים. אביו, מרדכי, נולד במרוקו ועלה ארצה בגיל 24. אמו, גאולה, הייתה בת למשפחה שחיה בארץ זה 15 דורות. אחיו הגדול פרופסור שלמה מור־יוסף, שימש כמנכ"ל רשות האוכלוסין וההגירה, המוסד לביטוח לאומי והמרכז הרפואי הדסה. אחיו  נהרג במלחמת יום הכיפורים.

גדל במשפחה דתית, אך למרות זאת למד בבית ספר ממלכתי לא דתי והיה חבר בתנועת הצופים. לאחר מכן עבר ללמוד במוסדות "חורב" ובישיבת נתיב מאיר והצטרף לפעילות בסניף בני עקיבא "מרכז" בירושלים. לאחר התיכון למד בישיבת הר עציון. היה מורה בחטיבת הביניים של ישיבת מקור חיים, ניהל בית ספר במצפה רמון ואת בית הספר "דרכי נעם" בקצרין, שאותו הקים. בשנת 2003 נבחר לכהן כמזכ"ל בני עקיבא בישראל. בתקופתו כמזכ"ל יזם סדרת פגישות לשיח ולימוד משותף בין מדריכי בני עקיבא למדריכי השומר הצעיר, והוא נחשב למזכ"ל שהכניס לתנועה צביון חברתי. כמו כן, בתקופתו התמודד עם אירועים כמו תוכנית ההתנתקות ופינוי עמונה. לאחר סיום תפקידו שימש כמנהל בית ספר בקיבוץ לביא. היה ראש מטה חגיגות שלושים שנה לקצרין.

בשנת 2008, לקראת הבחירות למועצה המקומית קצרין, הוצב במקום השני ברשימת "לב" של ראש המועצה סמי בר לב ונבחר כחבר מועצה. כיהן בתפקיד עד שנת 2013.

נשוי לאפרת לבית וירצבורגר ואב לשישה. מתגורר בקצרין.

הערות שוליים

בוגרי ישיבת נתיב מאיר
בוגרי ישיבת הר עציון
חברי מועצה ברשויות מקומיות בישראל
מזכ"לי בני עקיבא
מצפה רמון: אישים
קצרין: אישים
מנהלי בתי ספר ישראלים
ישראלים שנולדו ב-1963